Þingræður haldnar á Alþingi Íslendinga



Herra forseti. Það liggur nú ljóst fyrir, að hæstv. ríkisstj. hefur ákveðið að taka út af dagskrá tollskrárfrv. það, sem samþykkt hafði verið í Ed. Ástæðan er auðvitað sú, að þetta tollskrárfrv., eins og það er úr garði gert, hefur bersýnilega ekki þingfylgi í hv. Nd. Eins og þm. er kunnugt og vita gjörla, mun vera alger samstaða meðal allra þm. í öllum flokkum, að tollalækkanir, eins og gert var ráð fyrir í frv., eru sjálfsagðar og meira að segja bráðnauðsynlegar. Hins vegar hafði ríkisstj. þann háttinn á að smeygja inn í þetta frv. heimildarákvæði um hækkun söluskatts um 1%. M. ö. o.: hún ætlaði svo að segja inn um bakdyrnar að hækka álögur á almenning. Með þessu er einnig sýnt, að ríkisstj. virðist ekki hafa vilja til að standa við þá samninga um tollalækkun, sem fyrir liggja við EFTA. En það, sem er e. t. v. mergurinn málsins, og það alvarlegasta er það, að núv. ríkisstj. hefur ekki meirihlutafylgi lengur í hv. Nd. Hún getur ekki rekið þá stefnu í landsmálum, sem hún kýs. Hún getur ekki tekist á við þann vanda í efnahagsmálum, sem nú blasir við, og þess vegna hlýtur að vakna sú spurning, hversu lengi þessi stjórn hyggist halda um stjórnvölinn. Mín skoðun er sú, að samkvæmt venjulegum þingræðisreglum eigi þessi stjórn að fara frá, annað væri að sjálfsögðu valdníðsla, enda mun raunin verða sú, að ef stjórnin situr, þá tærist hún smám saman innan frá, ef hún getur gert það fremur en orðið er, og þannig mun upplausnin verða alger eftir mjög skamman tíma. Frá öllum sjónarmiðum séð er æskilegast og jafnframt þingræðisleg skylda þessarar ríkisstj. að segja af sér. Ég vil spyrja hæstv. forsrh., hvort hann telji kleift að takast á við þann gífurlega vanda, sem fram undan er í efnahagsmálum, og hafa ekkert bolmagn til þess að geta ráðið ferðinni eða gert þær úrbætur, sem hann og hans stjórn telja æskilegar og nauðsynlegar. Er þjóðinni fyrir bestu, að stjórn, sem getur ekki stjórnað málunum, sitji áfram, eða á stjórn að sitja setunnar vegna eingöngu? Þetta er mergurinn málsins. Þess vegna vil ég vænta þess, að hæstv. forsrh. skýri hv. þd. frá því, hvort hann telji undir núverandi kringumstæðum rétt, að núv. stjórn sitji áfram.



Herra forseti. Ég tek ekki ummæli hv. þm. Bjarna Guðnasonar of alvarlega. Ég veit, að þau eru mælt af nokkru fljótræði og vonbrigðum. Það er orðið lýðum ljóst, að aðaláhugamál þessa hv. þm. er að koma núv. ríkisstj. frá og stuðla þannig að því, að aftur hefjist til valda „viðreisnarstjórn“ á ný. Ég óska honum til hamingju með það hlutverk, sem hann er byrjaður að leika í íslenskum stjórnmálum. Ég skal svara spurningu hans skýrt. Stjórnin mun sitja áfram og bíða og ekki víkja nema fyrir vantrausti. En það vantraust fær hv. þm. tækifæri til þess að bera fram, þegar þing kemur saman að jólaleyfi liðnu. Þá fær hann tækifæri til þess að sýna alþjóð enn þá betur, hvert er orðið aðaláhugamál hans í íslenskum stjórnmálum og hvaða erindi hann hefur átt inn í íslensk stjórnmál.

Vill ekki stjórnin biðja um traust?

Forseti (Gils Guðmundsson) : Þetta verður síðasti fundur deildarinnar nú fyrir þinghlé. Ég vil af því tilefni þakka öllum hv. þdm. mjög gott samstarf það sem af er þessu þingi. Ég óska þeim og fjölskyldum þeirra svo og starfsfólki Alþingis gleðilegra jóla og farsæls komandi árs. Ég læt í ljós þá ósk, að við megum öll hittast heil, þegar Alþingi tekur aftur til starfa á nýju ári.



Herra forseti. Þar sem þetta er síðasti fundur hv. þd. fyrir jólaleyfi þm., leyfi ég mér fyrir hönd okkar þdm. að færa hæstv. forseta innilegar jólaóskir og óskir um farsæld á komandi ári. Ég vil jafnframt nota þetta tækifæri til þess fyrir hönd þdm. að þakka hæstv. forseta fyrir góða og farsæla fundarstjórn það sem af er þessu þingi. Við hugsum gott til samstarfs við hæstv. forseta, þegar þd. hefur störf að nýju á nýju ári. Ég endurtek óskir okkar þm. til hæstv. forseta um gleðilega jólahátíð og farsæld á komandi ári og bið hv. þdm. að taka undir þessar óskir með því að rísa úr sætum. - Þdm. risu úr sætum.

Forseti (Gils Guðmundsson) : Ég ítreka jóla- og nýársóskir mínar í garð hv. þdm. Fundinum er slitið.